ЩIалэгъуалэ палатэм и унафэщI Гугъуэтыж Ахьмэд
КъБР-м и Парламентым и ЩIалэгъуалэ палатэщIэм (етхуанэм) и унафэщIымрэ абы и къуэдзэхэмрэ хахащ.
2017 гъэм ЩIалэгъуалэ палатэм и пашэу щытынур Гугъуэтыж Ахьмэдщ, абы и къуэдзэхэу хахащ Къэгъэзэж Ислъам, Самофаловэ Светланэ, Чеченов Ислъам сымэ.
Гугъуэтыжыр Къэбэрдей-Балъкъэр къэрал мэкъумэш университетым и студентхэм я зэгухьэныгъэм и унафэщIщ, «Налшык къалэм и щIалэгъуалэм я зэгухьэныгъэ» жылагъуэ зэгухьэныгъэм къыбгъэдэкIыу ЩIалэгъуалэ палатэм хыхьащ. Самофаловэр — КъБКъУ-м и студентхэм я советым, Чеченовыр — «Захуагъэ здэщыIэ Урысей» политикэ партым КъБР-м щиIэ къудамэм хэтхэщ.
ЩIалэгъуалэ палатэм и секретарщ Андреевэ Илонэ. Ащхъуэт Алинэ УФ-м и Къэрал Думэм деж щыIэ ЩIалэгъуалэ палатэм ди лIыкIуэу ягъэкIуащ.
ЗэIущIэм щаубзыхуащ ЩIалэгъуалэ палатэм иIэну комиссэхэр. КъБР-м и Парламентым ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и комитетым и унафэщI Азычэ Светланэрэ КъБР-м и Парламентым и депутат Назрэн Беслъэнрэ жэрдэм зыхэлъ щIалэгъуалэм ехъуэхъуащ икIи я зэфIэкIыр къахуэгъэлъагъуэу лажьэмэ зэрагуапэр жаIащ.
КъБР-м и Парламентым и
пресс-IуэхущIапIэ.
